Los visigodos plegoron a Provenza a primers de lo sieglo V baixo lo reinau d'Ataulfo. Un foedus de l'anyo 418 lis permitió que s'estableixesen en rechimen d' hospitalitas en Aquitania II, en Novempopulania y en Narbonesa I, territorio que comprendeba Burdeus, Piteus y Tolosa, que esdevinió lur capital. Se suposa que en ixos territorios s'establioron uns 100.000 visigodos, numero que creixió en tot lo sieglo V dica los 200.000 con la plegada d'atros continchents chermanicos asimilables (como los ostrogodos). En Aquitania los visigodos recibioron dos tercios de la tierra en qualidat de biens radices libres d'impuestos (las ditas sortes goticas). Dende ixos dominios a on que s'heban establito, los visigodos fuoron estendillando lentament lo suyo poder en lo sud de Galia.